Magyar edzõvel jutna negyeddöntõbe a román pólóválogatott
Sajátos helyzetben van Kovács István, a román férfivízilabda-válogatott magyar szövetségi kapitánya, hiszen ugyan egy épületben lakik a magyarokkal, de a rivális ország képviseletében van jelen a londoni olimpián.
"Nincs ebben semmi furcsa. A két ország versenyzõi és edzõi egy épületben vannak elszállásolva, de ebbõl nem adódik semmilyen gond" - mondta az olimpiai faluban a szakember, aki az Újpesttel négy, a Honvéddal pedig hat magyar bajnoki címet szerzett, s mindkét csapattal BEK-diadalt is aratott, a román kapitányi posztot pedig 2008 óta tölti be.

Londonban egy csoportban szerepel a címvédõ magyarokkal, és Kemény Dénes együtteséhez hasonlóan vasárnap kezdi meg szereplését az ötkarikás játékokon. Elsõ ellenfelük a házigazda brit gárda lesz.

"Számunkra a kijutás volt az elsõdleges cél, már annak is örülünk, hogy itt vagyunk" - fogalmazott Kovács István. "Ennek ellenére ebben a nehéz csoportban megpróbáljuk minden ellenfelünk életét megkeseríteni. Ha sikerülne bekerülnünk a legjobb nyolc közé, az álomszerû lenne."

A magyar-román mérkõzést jövõ csütörtökön rendezik.
olimpia London 2012 vízilabda